સરકાર માટે આ માધ્યમ કે પેલું માધ્યમ નક્કી કરી નાખવું એ માત્ર નીતિનો વિષય છે. વાલીઓ માટે પોતાના સંતાનોના ભવિષ્યનો સવાલ છે. વાલીઓનો વિરોધ નથી કે માતૃભાષામાં શિક્ષણ ના આપો. વાલીઓનો સ્વાર્થ એટલો જ છે કે સારું શિક્ષણ મળવું જોઈએ. પરંતુ અત્યારે તો કોઈક કારણસર સારું શિક્ષણ મળે અને સસ્તું પણ મળે તેનો કશો વિચાર કર્યા વિના સરકારે ગુજરાતીને ફરજિયાત કરવાની જાહેરાત કરી છે. વાલીઓ વિચારમાં પડી જશે અને ફી ઘટાડવા માટે અને શિક્ષણની ઘોર ખોદી નાખનારી ખાનગી શિક્ષણની પ્રથા સામેનો વિરોધ ભૂલીને માધ્યમના વિરોધમાં પડી જાય એવું પણ બને.